Dankie aan ons seuns en ouers wat gesorg het dat hulle voorkoms die eerste dag reg is. Dit is 'n bewys van dissipline en selfdissipline en gaan eendag in die wêreld van werk 'n positiewe verskil maak! Dit is en bly vir ons as personeel sleg om met seuns te roei oor voorkoms en netheid - na my mening 'n beginsel wat by die huis vasgelê moet word. Ek verstaan egter dat alle ouers nie dieselfde oordeel en standaard hieroor het nie en daarom moet ons as personeel die standaard stel en toepas, wat geen maklike taak is nie! Ek vra egter alle ouers se begrip en samewerking wanneer ons julle kind vra om sy hare reg te maak sodat dit in ooreenstemming is met ons reëls. Ons reëls het nie verander nie, beslis nie strenger geraak nie, en almal het voor die tyd geweet wat die haarreëls is. Daarom kan dit van almal verwag word om daarby in te val. Ons maak ook aanpassings om by huidige style aan te pas, soos die huidige "English Cut", maar met sekere beperkings. Die kontras/verhouding tussen die kante en bo-op mag nie te groot wees nie en daar mag ook nie 'n lyn in geskeer word nie. Boland Landbou kon nog altyd trots wees op ons seuns se voorkoms en dissipline, en ons (ouers, personeel en seuns) moet saamwerk om dit so te hou. Vir seker is daar ander skole met ander haarreëls; ons seuns het gekies om hier te wees, en moet dus by die "hier" se reëls inval. By voorbaat baie dankie vir almal se begrip en samewerking. Ouers is welkom om 'n afspraak te maak en met my te kom praat indien hulle 'n probleem hiermee sou hê.
Na afloop van die seremonie is alle nuwe ouers welkom om saam met hulle seuns en die ooms te braai in die skoolvierkant. U as ouer is verantwoordelik vir u seun se kos, asook vir u seun se oom. Die skool sal sorg vir die seuns wie se ouers nie hier kan wees nie. Braaidromme en hout sal verskaf word, maar nie braaigereedskap nie. Marlette van Wyk
Kommunikasie is baie belangrik en ek wil hierom die volgende reëling tref. Ek gee gedurende die skooldag klas en kan as gevolg hiervan nie altyd my telefoon dadelik antwoord nie. U is welkom om vir my ’n boodskap te stuur en ek sal so spoedig moontlik vir u ’n antwoord gee of kontak. Indien dit dringend is kan u die skool kontak en so sal die boodskap dadelik aan my oorgedra word..
Wie wil ek as ouer vir my kind wees? Wat is die belangrikste bydrae wat ek as ouer tot my kind se lewe kan maak? Hierdie is ondere andere van die vrae wat ons vanaf volgende Vrydag (26 Januarie 2018) wil bespreek. Dit is ‘n geleentheid vir ouers om in ‘n oop gesprek saam te gesels oor verskillende aspekte van ouerskap. Ons sal gesels oor byvoorbeeld: My tiener en sy selfoon; Verandering; Tienerliefde; Groepsdruk; Liggaamskwessies. Tydens die gesprek sal daar iets te drinke wees en teen die tyd wat die skool uitkom, sal die gesprek klaar wees.